b'\n_START_ARTICLE_\nPetrovaradinska tvr\xc4\x91ava\n_START_PARAGRAPH_\nPetrovaradinska tvr\xc4\x91ava je tvr\xc4\x91ava u Petrovaradinu, pored Novog Sada.\n_START_SECTION_\nPovijest\n_START_PARAGRAPH_\nIspod tvr\xc4\x91ave je postojalo utvr\xc4\x91eno naselje 2 tisu\xc4\x87e godina prije Krista. Utvrda je na stijeni.  Korijeni tvr\xc4\x91ave stari su 20 stolje\xc4\x87a. Zahvaljuju\xc4\x87i njoj Petrovaradin postoji kao utvr\xc4\x91eno i naseljeno mjesto. Utvrda je smje\xc5\xa1tena na ogranku Fru\xc5\xa1ke gore na 40 metara relativne visine nad Dunavom, na desnoj obali. Bila je jedno od najva\xc5\xbenijih vojnih i strate\xc5\xa1kih mjesta na panonskom prostoru.  Rimljani su na ovom mjestu u 1. stolje\xc4\x87u podigli utvrdu i promatra\xc4\x8dnicu nakon \xc5\xa1to su pokorili ovda\xc5\xa1nja keltska plemena. Poslije pada Zapadnog Rimskog Carstva ovdje dolaze Huni. Raspadom hunske dr\xc5\xbeave ovdje je do\xc5\xa1ao Bizant. Petrovaradin se razvija od 1237. godine, kad ga je ugarski kralj Bela IV. darovao francuskim cistercitima iz \xc5\xa0ampanje. Cisterciti su ovdje sazidali samostan Belefons, a radi za\xc5\xa1tite, oko 1330. godine pove\xc4\x87ali su i ja\xc4\x8de utvrdili postoje\xc4\x87u utvrdu. Novo pro\xc5\xa1irenje i utvr\xc4\x91ivanje bilo je izme\xc4\x91u 1490. i 1494. koje je sproveo nadbiskup Petar Varda (Petrus de Varda). Od tih godina tvr\xc4\x91ava je iz  dva dijela - Gornji i Donji grad. Gornji grad je vi\xc5\xa1e prava utvrda nego Donji. Gornji grad je visokih bedema, sa smje\xc5\xa1tajnim prostorijama za vojsku, vojnim skladi\xc5\xa1tima i osmatra\xc4\x8dnicama. Donji grad vi\xc5\xa1e je stambeni. \xc4\x8cine ga uske ulice i ku\xc4\x87e malih dvori\xc5\xa1ta. Ali i Donji grad opasava bedem i \xc4\x8dine jednu cjelinu. _NEWLINE_Kad su Osmanlije zauzele Beograd 1521., namjera je bila dalje osvajati ka sjeverozapadu. Petrovaradinska tvr\xc4\x91ava bila je prva i pala je nakon duge opsade, 15. srpnja 1526. godine. Osmanlije su njome vladali 160 godina. Veliki turski rat 1683.-1699. donosi kr\xc5\xa1\xc4\x87ansku ofenzivu. Austrijska vojska oslobodila je tvr\xc4\x91avu 1687. godine. Zbog sprje\xc4\x8davanja protunapada, ubrzano ju je bolje utvr\xc4\x91ivala, jer turska opasnost jo\xc5\xa1 nije jenjala. Tek su ih o\xc4\x8dekivale borbe za potiskivanje Turaka iz Podunavlja. Osmanlije su ipak uspjele opet zauzeti tvr\xc4\x91avu, no samo zakratko, jer su ju austrijske postrojbe opet oslobodile 17. kolovoza 1691. godine. 1692. godine grade dvije obrambene crte s 14.000 vojnika. Ta izgradnja i utvr\xc4\x91ivanje dala je dana\xc5\xa1nji izgled tvr\xc4\x91ave. _NEWLINE_1698. godine dovr\xc5\xa1en je pontonski most kojim je tvr\xc4\x91ava povezana s utvr\xc4\x91enim mostobranom na lijevoj obali. Na toj obali niklo je naselje od oko 1000 stanovnika koje je 1748. naraslo na 4620, a  carica Marija Terezija proglasila ga je slobodnim gradom pod nazivom Neusatz (Novi Sad). Zadnji veliki napad Turaka odbijen je u velikoj bitci 5. kolovoza 1716. godine pokraj Petrovaradina. 80.000 kr\xc5\xa1\xc4\x87anskih vojnika pod vodstvom Eugena Savojskog strahovito je porazilo vojsku od 200.000 Turaka pod vodstvom Damad Ali pa\xc5\xa1e. Vojno nadogra\xc4\x91ivanje nije zastalo, jer osmanska granica ipak je i dalje bila blizu. Od 1768. gradil su se \xc4\x8detverokatni podzemni hodnici i skladi\xc5\xa1ta od kojih neka vode ispod Dunava. Ukupne su du\xc5\xbeine preko 16 km. _NEWLINE_Po\xc4\x8detkom 19. stolje\xc4\x87a bila je ovo jedna je od najve\xc4\x87ih i najsigurnijih tvr\xc4\x91ava u Europi. Imala je 4000 vojnika i 800 topova. Revolucionarne 1848./49. (be\xc4\x8dka, ma\xc4\x91arska, francuska revolucija) posada tvr\xc4\x91ave priklonila se revolucionarima, za razliku od Novog Sada gdje je bila vojska odana caru. S 200 topova posada je bombardirala Novi Sad i uni\xc5\xa1tila 70 posto grada. Ratna razaranja Prvog i Drugog svjetskoga rata zaobi\xc5\xa1la su Petrovaradinsku tvr\xc4\x91avu, unato\xc4\x8d blizini granica. Vojnu namjenu zadr\xc5\xbeala je do 1951. godine. Potom je pre\xc5\xa1la pod civilnu upravu. Danas je na povr\xc5\xa1ini od 112 hektara, po \xc4\x8demu je druga tvr\xc4\x91ava  po veli\xc4\x8dini u Europi, nadimka "Dunavski Gibraltar".\n_START_SECTION_\nTurizam\n_START_PARAGRAPH_\nPetrovaradinska tvr\xc4\x91ava s podgra\xc4\x91em danas je veliki adut vojvo\xc4\x91anskog turizma. Posljednjih godina odr\xc5\xbeava se glazbeni festival EXIT, zbog \xc4\x8dega je tvr\xc4\x91ava na meti mlade\xc5\xbei iz cijele Europe, koji dolaze u Novi Sad na festival._NEWLINE_Progla\xc5\xa1en 1991. godine za spomenik kulture Republike Srbije od izuzetnog zna\xc4\x8daja.'